CELEX: 32016D2009
Language: sk
Date: 2016-11-15 00:00:00
Title: Vykonávacie rozhodnutie Komisie (EÚ) 2016/2009 z 15. novembra 2016, ktorým sa schvaľujú programy vakcinácie proti nodulárnej dermatitíde predložené členskými štátmi [oznámené pod číslom C(2016) 7219] (Text s významom pre EHP )

17.11.2016   
            
            
               SK
            
            
               Úradný vestník Európskej únie
            
            
               L 310/66
            
         VYKONÁVACIE ROZHODNUTIE KOMISIE (EÚ) 2016/2009
   z 15. novembra 2016,
   ktorým sa schvaľujú programy vakcinácie proti nodulárnej dermatitíde predložené členskými štátmi
   
      
         [oznámené pod číslom C(2016) 7219]
      
   
   (Iba bulharské, grécke a chorvátske znenie je autentické)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
   so zreteľom na smernicu Rady 92/119/EHS zo 17. decembra 1992, ktorou sa zavádzajú všeobecné opatrenia Spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (3), a najmä na jej článok 19 ods. 1 písm. a), článok 19 ods. 3 písm. a) a článok 19 ods. 6,
   keďže:
   
               (1)
            
            
               Nodulárna dermatitída (lumpy skin disease – LSD) je vírusové ochorenie hovädzieho dobytka prenášané primárne vektormi, ktoré spôsobuje vážne straty a má potenciál sa nebezpečne šíriť najmä prostredníctvom živých zvierat a produktov získaných z infikovaných zvierat.
            
         
               (2)
            
            
               Smernicou Rady 92/119/EHS sa stanovujú všeobecné opatrenia na kontrolu určitých chorôb zvierat. Patria medzi ne opatrenia, ktoré sa majú prijať v prípade podozrenia na ochorenie LSD a jeho potvrdenia v chove, opatrenia, ktoré sa majú prijať v reštrikčných pásmach, a ďalšie dodatočné opatrenia na kontrolu tejto choroby. V rámci daných opatrení sa ako doplnok k iným kontrolným opatreniam na základe schválenia Komisiou počíta aj s vakcináciou v prípade výskytu ohniska LSD.
            
         
               (3)
            
            
               Vo vykonávacom rozhodnutí Komisie (EÚ) 2015/2055 (4) a vykonávacom rozhodnutí Komisie (EÚ) 2016/1183 (5) sa stanovuje, že Grécko a Bulharsko môžu uskutočniť núdzovú vakcináciu hovädzieho dobytka držaného v chovoch nachádzajúcich sa vo vakcinačnej zóne stanovenej v prílohe I ku každému z uvedených vykonávacích rozhodnutí. Vzhľadom na aktuálnu epidemiologickú situáciu ochorenia LSD Chorvátsko, ktoré je bezprostredne ohrozené v dôsledku výskytu LSD v danom regióne, 8. augusta 2016 oznámilo Komisii svoj úmysel začať kampaň vakcinácie proti LSD.
            
         
               (4)
            
            
               Podľa urgentného poradného stanoviska Európskeho úradu pre bezpečnosť potravín k nodulárnej dermatitíde z 29. júla 2016 (6) je na obmedzenie šírenia LSD najúčinnejšia vakcinácia. Na dosiahnutie uvedených účinkov je potrebné vakcinovať celú náchylnú populáciu v regiónoch s rizikom zavlečenia LSD alebo v regiónoch, ktoré už sú ochorením postihnuté, s cieľom minimalizovať počet ohnísk, pričom treba zaistiť vysoké pokrytie vakcinácie na úrovni zvierat i chovov.
            
         
               (5)
            
            
               Pre jasnosť a zjednodušenie by sa v tomto rozhodnutí malo stanoviť schválenie vakcinačných programov Grécka a Bulharska, ktoré sú momentálne zahrnuté vo vykonávacích rozhodnutiach (EÚ) 2015/2055, resp. (EÚ) 2016/1183. Okrem toho by sa mal schváliť aj vakcinačný program predložený Chorvátskom. Vakcinačné programy Grécka a Bulharska, ktoré sú momentálne zahrnuté vo vykonávacích rozhodnutiach (EÚ) 2015/2055, resp. (EÚ) 2016/1183, a vakcinačný program predložený Chorvátskom spĺňajú minimálne požiadavky na vakcinačné programy proti nodulárnej dermatitíde stanovené v prílohe II k vykonávaciemu rozhodnutiu Komisie (EÚ) 2016/2008 (7) o opatreniach na kontrolu zdravia zvierat v súvislosti s nodulárnou dermatitídou v určitých členských štátoch.
            
         
               (6)
            
            
               Aby bol program vakcinácie proti LSD úspešný, treba ho spolu s ďalšími kontrolnými opatreniami uplatňovať nepretržite viacero rokov s cieľom zaistiť imunizáciu celej náchylnej populácie po dostatočne dlhý čas.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Schválenie programov vakcinácie proti nodulárnej dermatitíde
   Týmto sa schvaľujú programy vakcinácie proti nodulárnej dermatitíde uvedené v prílohe.
   Článok 2
   Uplatňovanie
   Toto rozhodnutie sa uplatňuje do 31. decembra 2019.
   Článok 3
   Adresáti
   Toto rozhodnutie je určené Bulharskej republike, Helénskej republike a Chorvátskej republike.
   
      V Bruseli 15. novembra 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 395, 30.12.1989, s. 13.
   
      (2)  Ú. v. ES L 224, 18.8.1990, s. 29.
   
      (3)  Ú. v. ES L 62, 15.3.1993, s. 69.
   
      (4)  Vykonávacie rozhodnutie Komisie (EÚ) 2015/2055 z 10. novembra 2015, ktorým sa stanovujú podmienky na stanovenie programu núdzovej vakcinácie hovädzieho dobytka proti nodulárnej dermatitíde v Grécku a ktorým sa mení vykonávacie rozhodnutie (EÚ) 2015/1500 (Ú. v. EÚ L 300, 17.11.2015, s. 31).
   
      (5)  Vykonávacie rozhodnutie Komisie (EÚ) 2016/1183 zo 14. júla 2016, ktorým sa schvaľuje program núdzovej vakcinácie proti nodulárnej dermatitíde hovädzích zvierat v Bulharsku a ktorým sa mení príloha k vykonávaciemu rozhodnutiu (EÚ) 2016/645 (Ú. v. EÚ L 195, 20.7.2016, s. 75).
   
      (6)  Vestník EFSA (EFSA Journal) (2016) 14(8):4573 [27 s].
   
      (7)  Vykonávacie rozhodnutie Komisie (EÚ) 2016/2008 z 15. novembra 2016 o opatreniach na kontrolu zdravia zvierat v súvislosti s nodulárnou dermatitídou v určitých členských štátoch (pozri stranu 51 tohto úradného vestníka).
   
      PRÍLOHA
      
                  —
               
               
                  Program vakcinácie predložený Gréckom.
               
            
                  —
               
               
                  Program vakcinácie predložený Bulharskom.
               
            
                  —
               
               
                  Program vakcinácie predložený Chorvátskom.